钦定古今图书集成/明伦汇编/氏族典/第265卷 > 王栖霞
## 钦定古今图书集成/明伦汇编/氏族典/第265卷 > 王栖霞

按《十国春秋》：南唐王栖霞，一名敬真，字元隐，生于齐
鲁。七岁以神童及第。天祐时，避乱南渡，从道士聂师
道传道法，已又居茅山，从邓启遐受大洞经诀。烈祖
辅吴，召至金陵，馆于元真观。昇元初加金印紫绶，赐
号元博大师。表请还山，诏不允，又加号真素先生。时
烈祖饵史守冲丹药，颇躁急暴怒。一日问栖霞曰：“何
道可致太平？”对曰：“王者治心治身，乃治家国。今陛下
尚未能去，饥嗔饱喜，何论太平。”元敬皇后自帘中闻
之，叹为至言。栖霞常建醮上章，烈祖命筑坛达之，辞
曰：“国用方乏，何暇及此。俟焚章不化，当徐请耳。”凡烈
祖所赐予，悉不受。保大元年四月卒，年六十二。赙钱
二十万，奉冠剑归葬雷平山。徐铉撰“碑。”